SKRIFTLIG FORESPØRGSEL E-2186/01

af José Gil-Robles Gil-Delgado (PPE-DE) til Kommissionen

(23. juli 2001)

Om: Forskelsbehandling med hensyn til det spanske sprog i Europaskolen

Ifølge spørgerens oplysninger er det almindelig praksis at optage børn under kategori III i hvilken som helst afdeling af Europaskolerne.

Som svar på et spørgsmål fremsat af Europa-Parlamentets Udvalg for Andragender på dets møde den 26. maj 1999 oplyste Kommissionen, at Europaskolen i München, som er den eneste uddannelsesinstitution med undervisning i spansk i den pågældende by og omegn, ikke diskriminerede spanske elever ved kun at optage et begrænset antal, selv om der kun var få elever tilmeldt i den spanske afdeling under kategori I.

Ifølge de oplysninger, som spørgeren er i besiddelse af, var kriterierne for adgang til andre afdelinger i kategori III meget mere fleksible end i den spanske afdeling, selv når antallet af adgangsberettigede børn var mindre. (Ud af de tre små afdelinger den spanske, den nederlandske og den græske er den spanske afdeling den mindste med kun 32 elever, hvor 47 % henhører under kategori III, sammenlignet med 62 % i den hollandske og 66 % i den græske afdeling).

Kan Kommissionen oplyse årsagen eller årsagerne til, at adgangskriterierne varierer alt efter nationalitet, hvis ovennævnte tal er korrekte?

Svar afgivet på Kommissionens vegne af Neil Kinnock

(2. oktober 2001)

Formålet med at oprette en Europaskole i München i henhold til protokol af 15. september 1975 var oprindeligt og er stadig at sikre undervisning af børn af personalet i Det Europæiske Patentkontor (EPO). Andre børn, som er statsborgere i én af medlemsstaterne i Det Europæiske Fællesskab eller et af de andre

lande, som er part i Den Europæiske Patentkonvention, kan også optages i overensstemmelse med de bestemmelser, der er fastsat af Europaskolernes Øverste Råd. Da denne skole i særlig grad er tilknyttet Det Europæiske Patentkontor, er dette den største økonomiske bidragsyder.

På mødet den 25. og 26. maj 1976 traf Det Øverste Råd følgende beslutning:

1. Børn af personalet i EPO, samt børn af personalet i Europaskolen i München, skal optages (kategori I-elever).

2. Hvis der stadig er plads, kan børn, som er statsborgere i én af medlemsstaterne i Det Europæiske Fællesskab eller en af de øvrige stater, som er part i Den Europæiske Patentkonvention (kategori II-elever), ligeledes optages. Hvis der er plads, betyder plads i en klasse, uden at denne klasse skal deles op.

Skolens leder bestemmer, hvilke elever der optages, og hvorledes de placeres i klasserne.

Med hensyn til det specifikke spørgsmål om hvorvidt skolen har anvendt adgangskriterierne for kategori III-elever lige strengt uanset nationalitet, særlig når det drejer sig om den spanske, hollandske og græske sprogafdeling, kan Kommissionen oplyse følgende fra skolens ledelse:

1. I skoleåret 2001-2002 var der 42 elever (herunder 18 i kategori III) i den spanske afdeling, 39 (18 i kategori III) i den græske afdeling og 41 (25 i kategori III) i den hollandske afdeling.

Det faktum, at procentdelen af kategori III-elever sammenholdt med kategori I-eleverne ikke er den samme i de pågældende tre sprogafdelinger, skyldes ikke forskelsbehandling fra skolens side. Det skyldes andre grunde, f.eks. mangelen på kategori I-elever i visse klasser i en sprogafdeling. Det var tilfældet i den spanske afdeling, hvor der ikke var nogen 1. klasse i 1997 og 2. klasse i 1998, fordi der ikke var tilmeldt kategori I-elever til disse klasser. Dette er i følge Det Øverste Råds bestemmelser den eneste betingelse for at oprette nye klasser.

2. Udvælgelsen af kategori III-elever til de pladser, der er til rådighed i alle skolens sprogafdelinger, foretages af skolens ledelse, som anvender følgende kriterier: der skal være tale om børn af diplomater fra medlemslandene og patentagenter, der er godkendt af EPO eller om elever, der overføres fra andre Europaskoler og søskende til elever, der allerede er indmeldt i skolen. Skolens ledelse kan også optage andre elever af undervisningsmæssige grunde, som f.eks. et meget lille antal kategori I-elever i en klasse, og i et sådant tilfælde foregår udvælgelsen ved lodtrækning.

3. I Europaskolen i München findes der kun en spansk og en græsk afdeling i primærafdelingen, mens der findes en hollandsk afdeling både i primær- og sekundærafdelingen. Denne afdeling har tre kombinerede førsteklasser, mens den spanske og den græske afdeling kun har to kombinerede primærklasser, hvilket forklarer den lidt højere procentdel af kategori III-elever i visse primærklasser i den hollandske afdeling.

I betragtning af alle disse objektive faktorer kan Kommissionen ikke se, at der er tale om forskelsbehandling på grund af nationalitet i forbindelse med optagelsen af kategori III-elever i Europaskolen i München.